钦定古今图书集成/明伦汇编/官常典/第643卷 > 《送谢参军十八韵》陈基
## 钦定古今图书集成/明伦汇编/官常典/第643卷 > 《送谢参军十八韵》陈基

帷幄抡才日，君侯许国年。三吴修职贡，六合倚蕃宣。
绛灌功难并，龚黄政独贤。金汤新设险，琴瑟重张弦借寇心虽切，安刘策最全。肯甘周𫖮泣，勇著祖生鞭。
杀气连区夏，妖氛亘海壖。丹心期捧日，赤手欲擎天。
绿爱苏堤柳，红依庾幕莲。此行真特达，临别更留连。
夜蹙西湖席，春回震泽船。轻风吹解缆，落日惨离筵。
浩浩十年客，衰迟百虑牵。眼青惭阮籍，头白事孙坚。
迹忝枢机近，恩沾雨露偏。委身同草莽，报主乏埃涓。
知己青云上，忘形太古前。愿君容一壑，随分老林泉。